b'\n_START_ARTICLE_\nVojmir Tedoldi\n_START_SECTION_\n\xc5\xbdivljenje\n_START_PARAGRAPH_\nRodil se je o\xc4\x8detu Giacomu, delavcu, in materi Rosi Noacco, gospodinji, Slovenki iz Tipane v Videmski pokrajini v Italiji (Bene\xc5\xa1ka Slovenija). Poro\xc4\x8dila sta se, ko je bil Giacomo v prvi svetovni vojni vojak v Bene\xc5\xa1ki Sloveniji. Vojmir Tedoldi je v Tipani obiskoval osnovno \xc5\xa1olo, sloven\xc5\xa1\xc4\x8dine se je nau\xc4\x8dil od matere in od nje je prevzel slovensko zavest. Med drugo svetovno vojno je bil narednik italijanske vojske(sergente) v Ljubljani. Tam je spoznal slovensko u\xc4\x8diteljico Jo\xc5\xbeico Miklav\xc4\x8di\xc4\x8d, s katero se je po vojni poro\xc4\x8dil v kraju Cornappo, slovensko Karnahta, v ob\xc4\x8dini Taipana, slovensko Tipana. Po 8. septembru se je pridru\xc5\xbeil jugoslovanskim partizanom. Po vojni je bil uradnik za dodelitev kartic obrokov (tessere annonarie) najprej v ob\xc4\x8dini Tipani in potem v Pravisdomini v Pordenonski pokrajini. Takrat je za\xc4\x8del pisati za Primorski dnevnik. Bil je samouk, pri \xc4\x8dlankih v slovenskem jeziku mu je pomagala \xc5\xbeena Jo\xc5\xbeica.\n_START_SECTION_\nDelo\n_START_PARAGRAPH_\nTedoldi je bil med ustanovitelji in prvi urednik \xc4\x8dasopisa Matajur, glasila Bene\xc5\xa1kih Slovencev v Videmski pokrajini. Skupaj z \xc5\xbeeno sta \xc4\x8dasopis urejevala kar 23 let. Prva \xc5\xa1tevilka Matajurja je iz\xc5\xa1la 3. oktobra leta 1950, izhajal pa je do decembra 1973, ko se je preimenoval v Novi Matajur, ki \xc5\xa1e danes izhaja._NEWLINE_Tedoldi je imel v letih do smrti uvozno-izvozno podjetje na podro\xc4\x8dju grafi\xc4\x8dnega materiala in v tem \xc4\x8dasu je sodeloval tudi z ljubljanskim \xc4\x8dasopisnim podjetjem Delo, ukvarjal pa se je tudi s tiskanjem turisti\xc4\x8dnih prospektov za Jugoslavijo in Slovenijo.'